નિગમ અને નિહા કોલેજમાં સાથે જ ભણતા.. થઇ ગયો બંનેને પ્રેમ. નિગમના માં-બાપ એ પંદર વર્ષનો હતો ત્યારે જ એક અકસ્માતમાં મૃત્યુ પામેલા. એ પછી ત્રણ વર્ષ એના કાકા જોડે રહીને તેણે બારમું પૂરું કર્યું અને કોલેજમાં આવ્યો ત્યારે આ શહેરમાં આવી ગયો.. અહીં તે જાતે કમાતો.. સવારે કોલેજ જાય અને રાત્રે કોલ સેન્ટરમાં જોબ કરે.. એમાંથી તેની ફીઝ અને મહિનાનો ખર્ચો નીકળે.. એ ઉપરાંત તેના નવાબી શોખ પણ પુરા થાય.. કોલ સેન્ટરનો પગાર ઘણો વધારે..! નિહા સાથે પરિચય થયા પછી એ પ્રેમમાં પરિવર્તિત થયો અને અંતે પરિણયમાં. નિહાના મમી-પપ્પાને નિગમનું ઘરનું ઘર જોઇને સંતોષ થઇ ગયેલો.. એ ઉપરાંત દીકરી ખુશ છે એ જાણીને તેમણે નિગમ વિશે વધુ તપાસ નહોતી કરી. લગ્ન પણ બંનેના સાદાઈથી જ થયેલા. નિહાના પિતાજીને મોબાઈલ રીપેરીંગની નાનકડી દુકાન હતી. બાવીસ વર્ષની નિહાએ કોલેજ પૂરી થઇ એ સાથે જ એક લોકલ કંપનીમાં પંદર હજારના પગારે નોકરી લઇ લીધી હતી.. ને તરત જ છ મહિનામાં નિગમ સાથે લગ્ન પણ કરી લીધેલા. લગ્ન વખતે નિહાએ શરત કરેલી કે એ પોતાનો બધો જ પગાર તેના માં-બાપને આપી દેશે.. એ સમયે કોલ સેન્ટરમાંથી મહિનાના લાખ રૂપિયા કમાતા નિગમને એ વાતનો કંઈ જ વાંધો નહોતો.